b'\n_START_ARTICLE_\n\xc5\xa0tivan\n_START_SECTION_\nZgodovina\n_START_PARAGRAPH_\nNaselje je bilo prvi\xc4\x8d omenjeno v srednjem veku, \xc4\x8deprav je bilo \xc5\xbee v anti\xc4\x8dni dobi v njegovi bli\xc5\xbeini naselje Fons Timavi. Nedale\xc4\x8d je tudi arheolo\xc5\xa1ko najdi\xc5\xa1\xc4\x8de Mitrova jama. V preteklosti so bila v okolici \xc5\xa0tivana \xc5\xa1tevilna obdelana zemlji\xc5\xa1\xc4\x8da, vinogradi, sadovnjaki in celo ri\xc5\xbeeva polja, prebivalci pa so se ukvarjali tudi z mlinarstvom in ribi\xc5\xa1tvom._NEWLINE_\xc5\xa0tivan je dobil ime po cerkvi svetega Janeza Krstnika (sv. Ivan \xe2\x86\x92 \xc5\xa0tivan), razvil pa se je v okolici benediktinskega samostana, ki je bil prvi izmed tovrstnih samostanov v Oglejskem patriarhatu (ustanovljen v 6. stoletju). \xc5\xa0tivan je bil do leta 1555 glavno pristani\xc5\xa1\xc4\x8de za oglejsko pokrajino. Tedaj je bilo pristani\xc5\xa1\xc4\x8de uni\xc4\x8deno, v 18. stoletju pa je to vlogo prevzel Devin.\n_START_SECTION_\nZanimivosti\n_START_PARAGRAPH_\nV centru majhnega naselja je ostanek akvadukta Randaccio, s katerim se je Trst oskrboval s pitno vodo, in cerkev svetega Janeza Krstnika, ki jo je zasnoval Angiolo Mazzoni. V bli\xc5\xbeini akvadukta so tudi ostanki rimske vile s talnimi mozaiki, iz 1. stoletja._NEWLINE_\xc5\xa0tevilni so spomeniki na prvo svetovno vojno in tisti, zgrajeni v \xc4\x8dasu fa\xc5\xa1isti\xc4\x8dnega obdobja._NEWLINE_V okolici so izviri reke Timava, ki po dolgem podzemnem toku tukaj pride na dan in se nato izliva v Tr\xc5\xbea\xc5\xa1ki zaliv; tam je tudi kanal Locavaz, ki je v preteklosti pogosto slu\xc5\xbeil kot mejna \xc4\x8drta._NEWLINE_Zunaj mesta je cerkev svetega Janeza iz Tube (chiesa di San Giovanni in Tuba) iz leta 1483. Cerkvena stavbo v gotskem slogu so zgradili plemi\xc4\x8di gospodov Walseeji. Po drugi svetovni vojni je bila delno obnovljena. Stoji na mestu zgodnjekr\xc5\xa1\xc4\x8danske bazilike, od katere so se ohranili talni mozaiki iz 5. stoletja.'